b'\n_START_ARTICLE_\nGovern d\'Andorra 2011-2015\n_START_PARAGRAPH_\nEl govern d\'Andorra en el per\xc3\xadode 2011-2015, correspon a la VI legislatura des de l\'aprovaci\xc3\xb3 de la constituci\xc3\xb3 andorrana.\n_START_SECTION_\nCronologia\n_START_PARAGRAPH_\nDespr\xc3\xa9s de les eleccions generals andorranes del 2011 la candidatura de Dem\xc3\xb2crates per Andorra va obtenir 20 escons, cosa que supos\xc3\xa0 la majoria absoluta dels 28 membres del Consell General d\'Andorra. El seu l\xc3\xadder Antoni Mart\xc3\xad Petit fou elegit cap de Govern d\'Andorra el dia 11 de maig del 2011 amb el suport dels dos consellers de la Uni\xc3\xb3 Laurediana que s\'integraren al grup parlamentari de DA, i amb l\'abstenci\xc3\xb3 dels sis consellers del Partit Socialdem\xc3\xb2crata.\n_START_SECTION_\nCanvis al govern\n_START_PARAGRAPH_\nEl dia 20 de juliol del 2011 s\'aprov\xc3\xa0 la creaci\xc3\xb3 del Ministeri de Cultura, a c\xc3\xa0rrec del ministre Albert Esteve Garc\xc3\xada. El mateix dia tamb\xc3\xa9 s\'aprov\xc3\xa0 el canvi de denominaci\xc3\xb3 del Ministeri d\'Educaci\xc3\xb3, Joventut i Esports, que pass\xc3\xa0 a anomenar-se Ministeri d\'Educaci\xc3\xb3 i Joventut perqu\xc3\xa8 l\'\xc3\xa0mbit competencial d\'esports es va adscriure org\xc3\xa0nicament al Cap de Govern._NEWLINE_El dia 24 de juliol del 2012, el ministre de Just\xc3\xadcia i Interior Marc Vila i Amig\xc3\xb3 fou substitu\xc3\xaft en el c\xc3\xa0rrec per Xavier Espot Zamora que fins aleshores havia estat el Secretari d\'Estat de Just\xc3\xadcia i Interior. Uns dies abans Marc Vila havia anunciat p\xc3\xbablicament la seva dimissi\xc3\xb3 per motius personals._NEWLINE_El dia 9 de gener del 2013 s\'aprov\xc3\xa0 la creaci\xc3\xb3 del Ministeri de Presid\xc3\xa8ncia, a c\xc3\xa0rrec del ministre Antoni Riberaygua Sasplugas. La creaci\xc3\xb3 d\'aquest ministeri provoc\xc3\xa0 una petita reestructuraci\xc3\xb3 de compet\xc3\xa8ncies dins el govern.\n_START_SECTION_\nOperaci\xc3\xb3 Dalton\n_START_PARAGRAPH_\nEl secretari d\'organitzaci\xc3\xb3 del partit Socialdem\xc3\xb2crata i conseller de la minoria del Com\xc3\xba d\'Andorra la Vella, Marc Cornella, juntament amb tretze persones m\xc3\xa9s entre els quals hi ha la parella sentimental d\'un alt c\xc3\xa0rrec comunal, s\xc3\xb3n detinguts en el marc d\'una actuaci\xc3\xb3 contra el tr\xc3\xa0fic de coca\xc3\xafna batejada com a "operaci\xc3\xb3 Dalton". Els dos estan implicats en l\'operaci\xc3\xb3, que sacseja per complet l\'ambient pol\xc3\xadtic del pa\xc3\xads, \xc3\xbanicament com a consumidors i no pas per distribuci\xc3\xb3 de la droga.\n_START_SECTION_\nEscletxa\n_START_PARAGRAPH_\nLa divisi\xc3\xb3 al PS, que culmina a l\'abril amb el trencament del grup parlamentari, es gesta al mes de gener per\xc3\xb2 acaba esclatant finalment al febrer quan la formaci\xc3\xb3 passa a estar dirigida per una comissi\xc3\xb3 gestora fins al congr\xc3\xa9s de la primavera. Les dimissions del president de la formaci\xc3\xb3, V\xc3\xadctor Naudi, per "la manca de di\xc3\xa0leg i cohesi\xc3\xb3" dins del partit, s\'afegeixen a la detenci\xc3\xb3 de Marc Cornella per l\'operaci\xc3\xb3 Dalton. Els problemes del partit arran del frac\xc3\xa0s electoral fan pressi\xc3\xb3 i finalment el PS s\'esquerda. Neixen aix\xc3\xad dos partits socialdem\xc3\xb2crates. El grup mixt (o SDP, Socialdemocr\xc3\xa0cia i Progr\xc3\xa9s) encap\xc3\xa7alat per Jaume Bartumeu i el PS (Partit Socialdem\xc3\xb2crata) en el qual es troba David Rios, Rosa Gili i Mariona Gonz\xc3\xa0lez.\n_START_SECTION_\nLa llei de nacionalitat\n_START_PARAGRAPH_\nL\'Operaci\xc3\xb3 Emperador va tornar a posar a debat la Llei de la nacionalitat. Un dels traficants tenia doble nacionalitat quan a Andorra est\xc3\xa0 prohibit. El PS va aprofitar l\'ocasi\xc3\xb3 per proposar la rebaixa de la nacionalitat de 20 a 15 o 10 anys. Un fet que des de fa molt de temps que es reclama, per\xc3\xb2 que mai s\'ha at\xc3\xa8s des del parlament. De fet, el poc inter\xc3\xa8s per nacionalitzar-se andorr\xc3\xa0 que t\xc3\xa9 la immigraci\xc3\xb3 que viu al pa\xc3\xads deixa en evid\xc3\xa8ncia el que d\'un temps en\xc3\xa7\xc3\xa0 es denuncia: la poca voluntat de voler integrar els nouvinguts. El Consell General dels Joves va ser el primer a llan\xc3\xa7ar la pedra quan va voler debatre sobre si s\'havia d\'ampliar o no la nacionalitat als residents. Finalment la proposici\xc3\xb3 del Consell General dels Joves va ser rebutjada, per donar-li m\xc3\xa9s protagonisme a la llei dels matrimonis homosexuals. Quant a la llei del PS, DA la va suspendre perqu\xc3\xa8 "ara no toca". Reacci\xc3\xb3 a la qual el PS va respondre aix\xc3\xad "hi ha una manca de sensibilitat del Govern i dels consellers dem\xc3\xb2crates perqu\xc3\xa8 tanquen files en el m\xc3\xa9s profund de la caverna". Jaume Bartumeu va dir durant les eleccions del 2015 que el govern havia adre\xc3\xa7at l\'ordre a la policia andorrana de "no d\'acolliment i naturalitzaci\xc3\xb3 sin\xc3\xb3 de rebuig i procediments excessivament meticulosos per fer saltar la resid\xc3\xa8ncia a persones que tenen tot el dret a la nacionalitat". Ho va dir en una reuni\xc3\xb3 amb la comunitat andalusa d\'Andorra en qu\xc3\xa8 un senyor va explicar que a la seva filla li havien denegat la nacionalitat quan hi tenia dret.\n_START_SECTION_\nVisita de Ban Ki-moon\n_START_PARAGRAPH_\nEl secretari General de l\'ONU, Ban Ki-moon, es va presentar al pa\xc3\xads per commemorar el vint\xc3\xa8 aniversari d\'ingr\xc3\xa9s d\'Andorra a les Nacions Unides al mes d\'abril del 2013. La visita va ser com el vistiplau a totes les reformes engegades per treure Andorra de la llista negra dels paradisos fiscals. El secretari va elogiar el pa\xc3\xads, tot aprofitant la seva visita per parlar dels temes m\xc3\xa9s problem\xc3\xa0tics d\'Andorra i del m\xc3\xb3n. Del missatge adre\xc3\xa7at a Andorra va advertir el govern del pa\xc3\xads sobre el fet de negar-se a regular el Dret de vaga. Va insistir en la p\xc3\xa8ssima situaci\xc3\xb3 de les relacions laborals d\'Andorra. Pel que fa al missatge adre\xc3\xa7at a l\'estranger, va advertir novament a Corea del Nord sobre les conseq\xc3\xbc\xc3\xa8ncies que podria tenir un atac a Corea del Sud. Tamb\xc3\xa9 va parlar sobre la independ\xc3\xa8ncia de Catalunya. El lloc triat de fet no va ser gens ingenu. Va voler elogiar la llengua catalana, en la qual de fet va pronunciar unes quantes paraules que van rebre els aplaudiments dels assistents, i despr\xc3\xa9s va parlar sobre el proc\xc3\xa9s sobiranista. Va dir concretament que tots els pobles tenen el dret a decidir sobre ells mateixos i instava al di\xc3\xa0leg per resoldre les aspiracions genu\xc3\xafnes dels concernits. La premsa internacional va fer cas om\xc3\xads al vistiplau, a la situaci\xc3\xb3 laboral d\'Andorra i al proc\xc3\xa9s d\'independ\xc3\xa8ncia catal\xc3\xa0, per focalitzar exclusivament sobre la tensi\xc3\xb3 nord-coreana. Tot i aix\xc3\xad, el pa\xc3\xads va ser not\xc3\xadcia arreu del m\xc3\xb3n.\n_START_SECTION_\nOperaci\xc3\xb3 Emperador\n_START_PARAGRAPH_\nL\'Operaci\xc3\xb3 Emperador \xc3\xa9s el nom en clau que es va donar a la desarticulaci\xc3\xb3 d\'una xarxa d\'organitzaci\xc3\xb3 criminal dirigida per ciutadans xinesos. Els delinq\xc3\xbcents, que es poden comptar per centenars, van blanquejar entre 200 i 300 milions d\'euros. Es tractava de l\'operaci\xc3\xb3 antiblanqueig de capital m\xc3\xa9s important d\'Espanya. L\'un dels implicats i cap de l\'organitzaci\xc3\xb3, Gao Ping, de nacionalitat xinesa, va utilitzar el BPA (Banca Privada d\'Andorra) per tal de traslladar els diners cap a Andorra amb l\'ajuda i consentiment de dirigents de l\'entitat financera. Aquesta operaci\xc3\xb3 de trasllat de diners cap a Andorra nom\xc3\xa9s va ser descoberta al mes de mar\xc3\xa7 del 2015 quan el Departament del Tresor dels EUA va emetre un comunicat en qu\xc3\xa8 s\'apuntava Andorra com a centre de preocupaci\xc3\xb3 priorit\xc3\xa0ria en el blanqueig de diners, a m\xc3\xa9s d\'acusar, precisament, tres dirigents del banc d\'haver col\xc2\xb7laborat amb Gao Ping. Tanmateix, quan l\'Operaci\xc3\xb3 Emperador va ser posada al descobert, dos ciutadans andorrans que estarien en possessi\xc3\xb3 de la doble nacionalitat -quan al pa\xc3\xads estava prohibit- van ser detinguts i se\'ls va retirar la nacionalitat.\n_START_SECTION_\nReestructuraci\xc3\xb3 de les compet\xc3\xa8ncies comunals\n_START_PARAGRAPH_\nDegut a la crisi econ\xc3\xb2mica es va intentar reduir les compet\xc3\xa8ncies dels comuns de les t\xc3\xa9 set parr\xc3\xb2quies (divisi\xc3\xb3 administrativa) que t\xc3\xa9 Andorra. Una tasca que no va ser gens f\xc3\xa0cil i que finalment va acabar en un no res. Les parr\xc3\xb2quies tenen for\xc3\xa7a compet\xc3\xa8ncies i cada any el govern fa transfer\xc3\xa8ncies a cada parr\xc3\xb2quia per a cobrir les respectives necessitats d\'inversi\xc3\xb3 i atendre els serveis de qu\xc3\xa8 t\xc3\xa9 compet\xc3\xa8ncia. Per\xc3\xb2 el sistema pol\xc3\xadtic andorr\xc3\xa0 \xc3\xa9s configurat per vuit administracions, en un estat de setanta mil habitants. I aix\xc3\xb2 alguns partits de l\'oposici\xc3\xb3 ho consideren excessiu. Amb la crisi aix\xc3\xb2 ha vingut a evidenciar-se encara m\xc3\xa9s. Hi va haver una voluntat generalitzada de revisar el sistema de compet\xc3\xa8ncies, i mirar de polir les transfer\xc3\xa8ncies que es fan a les parr\xc3\xb2quies. Els partits de l\'esquerra van ser els m\xc3\xa9s partidaris que les parr\xc3\xb2quies perdessin pes pol\xc3\xadtic i que el govern assum\xc3\xads m\xc3\xa9s compet\xc3\xa8ncies per reduir m\xc3\xa9s costos. Els partits conservadors, en canvi, eren molt \'parroquialistes\', i tendien a protegir el poder local dels comuns. Aquesta din\xc3\xa0mica va fer que arribades les eleccions generals del 2015 hi hagu\xc3\xa9s molta m\xc3\xa9s feina a fer, per\xc3\xb2 no nom\xc3\xa9s. DA havia guanyat les eleccions passades amb majoria absoluta, fins i tot a les parr\xc3\xb2quies. \xc3\x89s a dir, tenia m\xc3\xa9s capacitat per negociar la reducci\xc3\xb3 de compet\xc3\xa8ncies. Per\xc3\xb2 es va veure amb dificultats i, tamb\xc3\xa9, una certa inacci\xc3\xb3 de la dreta en general. El ministre de Presid\xc3\xa8ncia, Riberaygua, va acabar per dimitir. Aix\xc3\xad durant les eleccions l\'esquerra va acusar el govern de no haver fet pr\xc3\xa0cticament res, encara que els partits, de manera general coincidissin en qu\xc3\xa8 calia continuar amb el treball engegat.\n_START_SECTION_\nConstrucci\xc3\xb3 del casino\n_START_PARAGRAPH_\nA Andorra la construcci\xc3\xb3 de casinos \xc3\xa9s un tema recurrent a causa de la Revoluci\xc3\xb3 del 1881. Des de llavors, diferents governs han provat de reeixir el projecte de construcci\xc3\xb3 d\'un casino sense gran \xc3\xa8xit. El govern d\'Antoni Mart\xc3\xad va creure oport\xc3\xba reprendre un cop m\xc3\xa9s el tema. Aquest cop, per\xc3\xb2, va ser aparentment de manera definitiva. A trav\xc3\xa9s de l\'anomenada Llei del joc es va regular per primera vegada el joc, establint bases per refor\xc3\xa7ar les operacions anti-blanqueig. Per\xc3\xb2 la llei tamb\xc3\xa9 permetia la creaci\xc3\xb3 d\'un \xc3\xbanic casino en qu\xc3\xa8 es pogu\xc3\xa9s fumar. I \xc3\xa9s la proposta del tabac la que va generar m\xc3\xa9s pol\xc3\xa8mica at\xc3\xa8s que al pa\xc3\xads una Iniciativa Popular va prohibir el consum de tabac en espais p\xc3\xbablics. L\'oposici\xc3\xb3 va oposar-se al fet que la llei acoll\xc3\xads el tabac, comen\xc3\xa7ant pel fet que s\'atenia m\xc3\xa9s a aviat a exig\xc3\xa8ncies de les operadores. Donada la pol\xc3\xa8mica, el Diari d\'Andorra va preguntar als seus lectors si pensaven que s\'havia d\'autoritzar el tabac en un casino. El 69% va votar que no, i malgrat aix\xc3\xb2 el govern de Dem\xc3\xb2crates per Andorra va creure oport\xc3\xba tirar endavant la llei, encara pendent d\'aprovaci\xc3\xb3.\n_START_SECTION_\nEl Circ del Sol\n_START_PARAGRAPH_\nLa legislatura del 2011-2015 tamb\xc3\xa9 va veure l\'arribada al pa\xc3\xads de la companyia quebequesa del Cirque du Soleil. Es tractava a l\'\xc3\xa8poca d\'un els circs m\xc3\xa9s cotitzats i m\xc3\xa9s valorats del panorama mundial. Havia viatjat per pr\xc3\xa0cticament tots els racons del m\xc3\xb3n. De fet, el parc d\'atraccions catal\xc3\xa0 Port Aventura va signar un contracte amb la companyia perqu\xc3\xa8 vingu\xc3\xa9s a representar-hi un espectacle a prop\xc3\xb2sit. La novetat major del circ fou que per primera vegada no s\'utilitzaven animals i s\'aconseguia tot i aix\xc3\xad un espectacle que va captivar a mig m\xc3\xb3n. El govern va decidir portar el Cirque du Soleil a Andorra com un atractiu m\xc3\xa9s per al turisme. El circ va aixecar rebombori per l\'expectaci\xc3\xb3 generada i per les cr\xc3\xadtiques. Expectaci\xc3\xb3, perqu\xc3\xa8 era la primera vegada que un circ d\'aquestes caracter\xc3\xadstiques venia al pa\xc3\xads i cr\xc3\xadtiques perqu\xc3\xa8 el circ va costar milions d\'euros i no va aportar beneficis econ\xc3\xb2mics al pa\xc3\xads, encara que el govern assegur\xc3\xa9s que s\xc3\xad tapant -segons l\'oposici\xc3\xb3- el seu frac\xc3\xa0s contractant-lo per un segon any. Els partits de l\'oposici\xc3\xb3, aix\xc3\xad com diferents associacions, van criticar el circ ja nom\xc3\xa9s pel seu cost milionari sin\xc3\xb3 tamb\xc3\xa9 pel cost fara\xc3\xb2nic dels anuncis de televisi\xc3\xb3 als pa\xc3\xafsos ve\xc3\xafns. Scalada fou el nom adoptat per l\'espectacle. Es tractava de repassar les diferents estacions. El Parc Central va ser el lloc triat per l\'espectacle. El circ va aplegar majorit\xc3\xa0riament gent del pa\xc3\xads. Un petit nombre de turistes, maltesos, russos, francesos i catalans en majoria es van despla\xc3\xa7ar per veure\'l. M\xc3\xa9s de la meitat de les entrades eren gratu\xc3\xaftes, motiu que va portar a la cr\xc3\xadtica. Amb tot, es va posar a debat sobre si era adequat tornar a contractar el Circ del Sol per a propers estius.\n_START_SECTION_\nL\'Andorra Shopping Festival\n_START_PARAGRAPH_\nL\'Andorra Shopping Festival \xc3\xa9s el nom que va donar Andorra Turisme a la campanya per fer venir turisme de proximitat i reactivar novament el consum intern del pa\xc3\xads. Andorra Turisme va proposar que es tall\xc3\xa9s la circulaci\xc3\xb3 de les avingudes Meritxell i Carlemany (l\'eix comercial m\xc3\xa9s important d\'Andorra) per tal que s\'hi pogu\xc3\xa9s organitzar durant la nit activitats o espectacles de carrer alhora que s\'obrien les botigues. \xc3\x89s a dir, l\'objectiu era fer venir turisme, encuriosit per poder comprar fins molt tard i en companyia d\'espectacles de carrer. La iniciativa va tenir l\'\xc3\xa8xit esperat entre el turisme. Per\xc3\xb2 el tancament de l\'avinguda Carlemany va ser molt contestat. Tamb\xc3\xa9 va ser molt contestat el fet d\'obligar les botigues a obrir fins a les nou o deu de la nit, no tant pels propietaris, per\xc3\xb2 m\xc3\xa9s pels seus assalariats. Un grup de ciutadans i botiguers van iniciar una recollida de signatures per evitar el tancament de l\'Av. Carlemany. Els arguments per oposar-se al tancament de l\'avinguda estaven lligats al fet que la campanya desafavoria les botigues de la "perif\xc3\xa8ria" de la ciutat d\'Escaldes-Engordany.\n_START_SECTION_\nHoraris comercials\n_START_PARAGRAPH_\nDem\xc3\xb2crates per Andorra va proposar durant la legislatura del 2011-2015 la "flexibilitzaci\xc3\xb3 dels horaris comercials", \xc3\xa9s a dir, la possibilitat d\'obrir fins a m\xc3\xa9s tard (les nou de la nit, per\xc3\xb2 m\xc3\xa9s tard es va voler ampliar fins a les 12). En concret, es preveia la possibilitat d\'obrir durant 102 dies de l\'any fins a les nou de la nit. La proposta que finalment va entrar en vigor no va ser gens ben rebuda per l\'oposici\xc3\xb3, pels sindicats i una bona part de la poblaci\xc3\xb3. Sobretot despr\xc3\xa9s de saber que es preveia l\'obertura el dia de la Constituci\xc3\xb3. Una mesura que ja va provocar pol\xc3\xa8mica amb el govern d\'Albert Pintat, el primer a posar-ho en pr\xc3\xa0ctica. Els sindicats denunciaven que a Andorra no hi ha drets laborals, que el marc legislatiu no \xc3\xa9s suficient per protegir els treballadors i que amb l\'ampliaci\xc3\xb3 dels horaris s\'estava donant peu que el patronat abus\xc3\xa9s encara m\xc3\xa9s del personal. De fet, el Raonador del Ciutad\xc3\xa0 ja va denunciar que els casos d\'assetjament dins de les empreses havien augmentat a Andorra d\'en\xc3\xa7\xc3\xa0 la crisi de les Subprimes. Els sindicats per la seva banda denunciaven l\'increment d\'acomiadaments improcedents a m\xc3\xa9s de la possibilitat de poder acomiadar lliurement sense donar cap mena de motiu a l\'assalariat. De fet, la llei laboral andorrana permet establir contractes orals, encara que siguin per un per\xc3\xadode indeterminat. El govern sempre ha argumentat que la Caixa Andorrana de Seguretat Social permet demostrar que l\'assalariat ha estat treballant. Per\xc3\xb2 des de molts sectors es denuncia que la possibilitat de fer treballar l\'empleat pr\xc3\xa0cticament sense dies de descans fa que sigui dif\xc3\xadcil d\'anar a verificar si el patr\xc3\xb3 l\'ha assegurat. En aquest sentit, al diari BonDia apareixia la not\xc3\xadcia que nom\xc3\xa9s el 3% de la poblaci\xc3\xb3 est\xc3\xa0 afiliada a un sindicat, un fet que des dels mateixos sindicats s\'explica per la "precaritzaci\xc3\xb3 dels llocs de treball, que es manifesta sobretot en el tracte diari que reben els assalariats" i la "por a les repres\xc3\xa0lies, que et marquin al lloc de treball". El dia del treballador \xc3\xa9s en aquest sentit dia de treball. El govern de Jaume Bartumeu va ser l\'\xc3\xbanic que va intentar tancar les botigues els caps de setmana perqu\xc3\xa8 les fam\xc3\xadlies poguessin reunir-se, per\xc3\xb2 es va trobar amb l\'oposici\xc3\xb3 d\'empresaris que van decidir no acatar l\'ordre de tancament. Un fet que va ser repr\xc3\xa8s m\xc3\xa9s tard pel partit APC que proposaven un r\xc3\xa8gim sancionador per fer complir els decrets d\'horaris comercials. En aquest sentit proposaven directament una llei perqu\xc3\xa8 consideraven que la regularitzaci\xc3\xb3 dels horaris comercials no es podia fer a base de decrets.\n_START_SECTION_\nTancament de l\'ambaixada portuguesa\n_START_PARAGRAPH_\nAmb la crisi econ\xc3\xb2mica de 2008 el govern portugu\xc3\xa8s va decidir que havia d\'estalviar fins i tot amb les delegacions de l\'exterior del pa\xc3\xads. Aix\xc3\xad el govern portugu\xc3\xa8s va decidir que havia de tancar l\'ambaixada de Portugal a Andorra. Una not\xc3\xadcia que va generar autom\xc3\xa0ticament cr\xc3\xadtiques a Andorra. Al pa\xc3\xads la comunitat portuguesa \xc3\xa9s l\'una de les m\xc3\xa9s nombroses. L\'ambaixada portuguesa \xc3\xa9s, per tant, d\'una utilitat molt gran per tots aquells portuguesos que hi viuen. Aix\xc3\xad la decisi\xc3\xb3 del tancament va ser molt mal rebuda. La comunitat portuguesa mateixa va crear una plataforma de reivindicaci\xc3\xb3 per tal d\'evitar el tancament. Per\xc3\xb2 no va servir de gran cosa perqu\xc3\xa8 el govern portugu\xc3\xa8s estava decidit. Les queixes al Raonador del Ciutad\xc3\xa0 a Andorra no es van deixar esperar. La reivindicaci\xc3\xb3 va aconseguir nom\xc3\xa9s el manteniment d\'una administraci\xc3\xb3 de m\xc3\xadnim.\n_START_SECTION_\nTancament de l\'escola espanyola\n_START_PARAGRAPH_\nEl govern espanyol tamb\xc3\xa9 va decidir com el govern portugu\xc3\xa8s que s\'havia de retallar a l\'exterior. Aix\xc3\xad va decidir que tancaria les escoles espanyoles a Andorra. A causa de la tradici\xc3\xb3 del "tri"sistema, el govern del pa\xc3\xads es va apressar a evitar el tancament. Tot i aix\xc3\xb2, val a dir que les escoles espanyoles a Andorra ja feia for\xc3\xa7a temps que perdien alumnes. L\'ambaixada espanyola a Andorra, aix\xc3\xad com la ministra d\'Educaci\xc3\xb3 es van reunir diverses vegades per tal d\'evitar el tancament. Les reunions van portar el govern andorr\xc3\xa0 a reunir-se amb el govern espanyol. Les associacions de pares d\'alumnes van criticar i molt el car\xc3\xa0cter opac de les negociacions. Certament, hi va haver molt poca transpar\xc3\xa8ncia de cara a la poblaci\xc3\xb3. Finalment el govern d\'Andorra va aconseguir que no es tanqu\xc3\xa9s l\'escola espanyola definitivament, a canvi d\'obrir un \xc3\xbanic centre aglutinador.\n_START_SECTION_\nL\'Euromaidan tamb\xc3\xa9 afecta Andorra\n_START_PARAGRAPH_\nLa crisi de l\'Euromaidan que va enfrontar Ucra\xc3\xafna, R\xc3\xbassia i la Uni\xc3\xb3 Europea tamb\xc3\xa9 va acabar per tenir repercussions sobre Andorra. En efecte, en una entrevista de Catalunya R\xc3\xa0dio feta al portaveu de govern, Jordi Cinca, la periodista va preguntar sobre l\'arribada de capital rus a Andorra. I efectivament durant la crisi el turista rus no va deixar de posar els peus al pa\xc3\xads, fins a tal punt que des del Peri\xc3\xb2dic d\'Andorra es plantejava la llengua russa com el "futur" d\'Andorra. El cas, per\xc3\xb2, \xc3\xa9s que la crisi entre Putin, Ucra\xc3\xafna i la UE va estancar aquests projectes, d\'altra banda negats per Cinca en l\'entrevista. Per\xc3\xb2, disset empreses del pa\xc3\xads estaven sent participades el 2014 amb capital rus. Sigui com sigui, durant l\'hivern 2014 la baixa de turistes russos es va deixar notar a Andorra a conseq\xc3\xbc\xc3\xa8ncia de la caiguda de la moneda russa i del bloqueig de la UE a R\xc3\xbassia.\n_START_SECTION_\nLlibertat religiosa\n_START_PARAGRAPH_\nSi b\xc3\xa9 la constituci\xc3\xb3 d\'Andorra garanteix que tothom pot practicar la religi\xc3\xb3 que li vingui de gust sense ser discriminat (article 6, article 11), el tema \xc3\xa9s controvertit a Andorra i li reserva un lloc especial a l\'Esgl\xc3\xa9sia Cat\xc3\xb2lica: "la Constituci\xc3\xb3 garanteix a l\'Esgl\xc3\xa9sia Cat\xc3\xb2lica l\'exercici lliure i p\xc3\xbablic de les seves activitats i el manteniment de les relacions de col\xc2\xb7laboraci\xc3\xb3 especial amb l\'Estat d\'acord amb la tradici\xc3\xb3 andorrana. La Constituci\xc3\xb3 reconeix a les entitats de l\'Esgl\xc3\xa9sia Cat\xc3\xb2lica que tenen personalitat jur\xc3\xaddica d\'acord amb les seves pr\xc3\xb2pies normes la plena capacitat jur\xc3\xaddica dins de l\'\xc3\xa0mbit de l\'ordenament general andorr\xc3\xa0" (article 11)._NEWLINE_Aix\xc3\xad l\'Estat andorr\xc3\xa0 s\'ha establert com un estat molt proper al Vatic\xc3\xa0 fins a tal punt que des de l\'exterior se l\'ha arribat a qualificar "d\'estat de ciutadans beats i caritatius per\xc3\xb2 que no paguen impostos". Aix\xc3\xb2 mateix era el que assegurava un corresponsal d\'El Pa\xc3\xads a Par\xc3\xads on des d\'all\xc3\xa0 va criticar l\'actitud dels governs del pa\xc3\xads envers, entre altres, la religi\xc3\xb3 cat\xc3\xb2lica. Si b\xc3\xa9 l\'article va ser molt criticat i esborrat pel mateix autor, no deixa de posar \xc3\xa8mfasi a un problema present al pa\xc3\xads. Les inauguracions de qualsevol projecte p\xc3\xbablic acostumen a fer-se amb un capell\xc3\xa0, especialment els p\xc3\xa0rquings. L\'apropament dels governs del pa\xc3\xads al Vatic\xc3\xa0 ha estat fins i tot not\xc3\xadcia a Catalunya. I \xc3\xa9s que el govern de Pintat ha estat impulsor de la signatura del Concordat amb la santa Seu l\'any 2008. Un fet que des d\'altres pa\xc3\xafsos seria, si m\xc3\xa9s no, motiu de cr\xc3\xadtica, pol\xc3\xa8mica i esc\xc3\xa0ndol. En aquest sentit, pa\xc3\xafsos democr\xc3\xa0tics com Fran\xc3\xa7a, no permetrien mai aquest apropament, ja que suposa una vulneraci\xc3\xb3 del principi democr\xc3\xa0tic de separaci\xc3\xb3 de poders._NEWLINE_De fet per a l\'ocasi\xc3\xb3 es va constituir una "Comissi\xc3\xb3 Parit\xc3\xa0ria de seguiment del Concordat entre el Principat d\xe2\x80\x99Andorra i la Santa Seu" que va rebre la visita del ministre d\'Afers Exteriors, Gilbert Saboya, que va agrair "l\xe2\x80\x99esperit constructiu i proactiu" de la comissi\xc3\xb3. En aquest sentit, el ministre d\xe2\x80\x99Afers Exteriors va assenyalar que seria bo que la Comissi\xc3\xb3 celebr\xc3\xa9s com a m\xc3\xadnim una reuni\xc3\xb3 anual per treballar aspectes relacionats amb la cultura i l\xe2\x80\x99educaci\xc3\xb3. La relaci\xc3\xb3 a Andorra existent entre estat i esgl\xc3\xa9sia es va fer visible quand la comunitat musulmana andorrana va demanar l\'any 2014 la possibilitat de poder construir una mesquita. Una demana que no va ser atesa des del govern i que es va criticar des dels mitjans de comunicaci\xc3\xb3. En aquest sentit, el partit Liberals d\'Andorra tamb\xc3\xa9 feia saber que el preocupava que es constru\xc3\xads una mesquita a Andorra. Les declaracions van ser fetes despr\xc3\xa9s que el Consell d\'Europa publiqu\xc3\xa9s un informe en el qual es feia saber al govern de la situaci\xc3\xb3 discriminat\xc3\xb2ria que pateixen els immigrants al pa\xc3\xads, per\xc3\xb2 no nom\xc3\xa9s, instava a instal\xc2\xb7lar la mesquita que la comunitat musulmana demanava.\n_START_SECTION_\nForma de govern\n_START_PARAGRAPH_\nArran de les declaracions del copr\xc3\xadncep episcopal, el PS va proposar un refer\xc3\xa8ndum sobre el coprincipat de manera que la poblaci\xc3\xb3 pogu\xc3\xa9s escollir si preferia tenir dos copr\xc3\xadnceps com a caps d\'estat o b\xc3\xa9 passar a una Rep\xc3\xbablica. En aquest sentit, tot inspirant-se en el proc\xc3\xa9s d\'independ\xc3\xa8ncia de Catalunya i preveient la negativa de DA, el PS va evocar fins i tot l\'escenari d\'unes eleccions plebiscit\xc3\xa0ries. Era una clara resposta a l\'actitud del bisbe quan es va decidir a dir que "D\xc3\xa9u est\xc3\xa0 per sobre de Lleis i Parlaments". Les l\xc3\xadnies editorials de la premsa van fer c\xc3\xb3rrer la tinta i es va generar tot un debat sobre l\'estatut que havia de tenir Andorra. Els Verds d\'Andorra van ser els primers a mostrar-se favorables al refer\xc3\xa8ndum. La seva l\xc3\xadder, Isabel Lozano, va dir que ella era republicana de base i, per tant, no hi hauria cap inconvenient a preguntar a la poblaci\xc3\xb3 all\xc3\xb2 que pens\xc3\xa9s m\xc3\xa9s apropiat. El Diari d\'Andorra va sotmetre la pregunta als seus lectors, els quals van respondre amb un 54,1% en contra del refer\xc3\xa8ndum. La por generada pel canvi venia sobretot donada per la part francesa, ja que un refer\xc3\xa8ndum podria obrir la caixa de pandora i fer que el copr\xc3\xadncep franc\xc3\xa8s reclam\xc3\xa9s una Andorra a l\'estil M\xc3\xb2naco. \xc3\x89s a dir, M\xc3\xb2naco t\xc3\xa9 poca sobirania at\xc3\xa8s que l\'Estat franc\xc3\xa8s, en la persona del seu president, pot intervenir, per exemple, en l\'\xc3\xa0mbit fiscal. Aix\xc3\xad, la proposici\xc3\xb3 va ser sotmesa al parlament que, previsiblement, va votar-hi en contra. La votaci\xc3\xb3, tot i no haver donat positiu, va permetre q\xc3\xbcestionar el rol del bisbe i les seves paraules. Sortia de fet una editorial del Diari d\'Andorra titulada "els l\xc3\xadmits del coprincipat". Ara b\xc3\xa9, el copr\xc3\xadncep episcopal va sortir de certa forma refor\xc3\xa7at amb la negativa de DA a votar a favor d\'un refer\xc3\xa8ndum. David Rios, parlamentari pel PS, va replicar a Antoni Mart\xc3\xad acusant-lo de fer pol\xc3\xadtica de fa 30 anys, recordant que el mateix cap de Govern "ja no va estar d\'acord amb la Constituci\xc3\xb3". En una entrevista al programa d\'RNA Ara i Aqu\xc3\xad, David Rios, va explicar que despr\xc3\xa9s de la constataci\xc3\xb3 que el Vatic\xc3\xa0 havia expressat al cap de Govern que no acceptaria una despenalitzaci\xc3\xb3 de l\'avortament a Andorra, i per tant aix\xc3\xb2 faria trontollar la instituci\xc3\xb3 del coprincipat, el president dels consellers socialdem\xc3\xb2crates va preguntar-se "qu\xc3\xa8 li que queda al poble andorr\xc3\xa0?". Una pregunta que ell mateix va respondre afirmant que nom\xc3\xa9s li queda "decidir". Per\xc3\xb2 amb la negativa de DA aquesta decisi\xc3\xb3 quedava penjada, si m\xc3\xa9s no, fins que governessin ells. Per l\'ocasi\xc3\xb3, la premsa va sortir al carrer a demanar a la gent que opinava sobre la q\xc3\xbcesti\xc3\xb3. De les veus favorables a la Rep\xc3\xbablica, s\'hi podien llegir arguments com "a Andorra hi ha una llibertat poc real, \xc3\xa9s bastant opaca i si estem realment en un sistema democr\xc3\xa0tic, s\'ha de poder preguntar qualsevol cosa", "en una comunitat petita com la nostra \xc3\xa9s f\xc3\xa0cil d\'organitzar", "en els temps en qu\xc3\xa8 vivim aquest tema [el coprincipat] est\xc3\xa0 m\xc3\xa9s que caducat". De la part contr\xc3\xa0ria, en canvi, es llegia "aqu\xc3\xad no pinten res i, en canvi, a fora ajuden a Andorra", "no ho veig necessari, ja estem b\xc3\xa9 com estem en aquest aspecte" o finalment "nom\xc3\xa9s \xc3\xa9s una figura, i ja ens va b\xc3\xa9 com est\xc3\xa0".\n_START_SECTION_\nAndorra incompleix la Carta Social Europea\n_START_PARAGRAPH_\nA comen\xc3\xa7aments de gener del 2012 el Comit\xc3\xa8 de Drets Socials Europeu va fer p\xc3\xbablic un informa amb conclusions sobre l\'aplicaci\xc3\xb3 de drets socials a Andorra. Concretament, els que fan refer\xc3\xa8ncia als infants i a les persones m\xc3\xa9s desfavorides. En l\'informe es va analitzar el comportament del pa\xc3\xads pel que fa a 26 articles de la Carta Social Europea. D\'aquests Andorra n\'incompleix 17, entre els quals protecci\xc3\xb3 dels infants contra el maltractament o abusos. El Consell d\'Europa alertava que el govern andorr\xc3\xa0 incomplia en la prohibici\xc3\xb3 de fer treballar a menors, les lleis andorranes no especifiquen clarament el per\xc3\xadode exacte que un menor de 16 pot treballar i demanava al govern que concret\xc3\xa9s pel que fa a les revisions m\xc3\xa8diques que es realitzen als menors que treballen. Tamb\xc3\xa9 s\'alertava que el Consell d\'Europa no tenia clar que s\'estigui lluitant fermament contra la prostituci\xc3\xb3 i la pornografia infantil. Europa mencionava en l\'informe l\'exist\xc3\xa8ncia d\'estereotips racistes envers la comunitat portuguesa i alguns punts de racisme. En aquest sentit demanava que el govern expliqu\xc3\xa9s quines s\xc3\xb3n les accions que havia dut a terme per combatre la xenof\xc3\xb2bia al pa\xc3\xads. L\'informe no tenia clar que l\'administraci\xc3\xb3 andorrana ajud\xc3\xa9s suficientment els estrangers que venen a Andorra a treballar. Tamb\xc3\xa9 q\xc3\xbcestionava els mecanismes sobre com es controla que la ciutadania visqui en llars dignes. Per \xc3\xbaltim, el Comit\xc3\xa8 Europeu pels Drets Socials tamb\xc3\xa9 veia molt baix el salari m\xc3\xadnim del pa\xc3\xads (962 euros).\n_START_SECTION_\nLlei mordassa\n_START_PARAGRAPH_\nEl 27 de novembre del 2014 es va aprovar al parlament andorr\xc3\xa0 l\'anomenada "llei mordassa" de la qual els mitjans de comunicaci\xc3\xb3 del pa\xc3\xads en van fer molt ress\xc3\xb2. La nova "llei de protecci\xc3\xb3 civil als drets a la intimitat, a l\'honor i a la pr\xc3\xb2pia imatge" el que feia era encobrir formes subtils de censura en cas de voler criticar el govern. DA havia guanyat majorit\xc3\xa0riament a les eleccions passades, tant als comuns (ajuntaments), com al parlament i Govern. Aprofitant-t\'ho doncs, el partit va decidir voler cobrir el dret a la intimitat i a l\'honor, drets ja coberts pel codi penal andorr\xc3\xa0, afegint-hi les pinzellades que permeten bloquejar tota mena de cr\xc3\xadtica provinent de la premsa. La llei va ser molt mal rebuda per l\'oposici\xc3\xb3 (PS i SDP), aix\xc3\xad com pels mateixos mitjans de comunicaci\xc3\xb3. De fet, el grup La Veu del Poble, responsable dels diaris BonDia i M\xc3\xa9s Andorra, va decidir dies abans de l\'aprovaci\xc3\xb3, que nom\xc3\xa9s va rebre suport del partit en q\xc3\xbcesti\xc3\xb3, publicar un diari tot buit titulant "aquest \xc3\xa9s el tipus de premsa que vol el govern de DA". Un fet ins\xc3\xb2lit, per\xc3\xb2 que no \xc3\xa9s marginal. El mateix any, el diari Naci\xc3\xb3 Digital es feia ress\xc3\xb2 de la censura de la qual va ser objecte la premsa del pa\xc3\xads quan el ministre portaveu i de finances, Jordi Cinca, va parlar obertament de la independ\xc3\xa8ncia de Catalunya. Entrevistat per Catalunya R\xc3\xa0dio va dir que no entenia que en un pa\xc3\xads democr\xc3\xa0tic no es pogu\xc3\xa9s votar, fent aix\xc3\xad refer\xc3\xa8ncia a la prohibici\xc3\xb3 de l\'estat espanyol de permetre un refer\xc3\xa8ndum sobre l\'autodeterminaci\xc3\xb3 catalana. Els diaris del pa\xc3\xads van voler fer-ne ress\xc3\xb2, per\xc3\xb2 el diari mateix indica que poc temps despr\xc3\xa9s les not\xc3\xadcies ja publicades a les versions digitals van ser esborrades. La "llei mordassa" va fer que entr\xc3\xa9s en debat el tema de la llibertat de premsa. El Diari d\'Andorra ha estat objecte de cr\xc3\xadtica per la seva estreta afiliaci\xc3\xb3 al govern. D\'igual manera que RTVA que va veure com el seu director era acomiadat, ja que havia titllat d\'immadur el govern sobretot quan "s\'ha de parlar" de temes relacionats amb l\'homosexualitat i l\'avortament. D\'altra banda, segons Cadena SER Andorra, no existeix censura expl\xc3\xadcita per\xc3\xb2 la relaci\xc3\xb3 existent entre els poders f\xc3\xa0ctics i certs sectors fan que sigui dif\xc3\xadcil, per exemple, parlar malament d\'un banc. El director mateix del Diari d\'Andorra reconeix que existeix a Andorra autocensura. Al mes de gener del 2015 sortia publicat en l\'informe de Reporters Sense Fronteres que Andorra queia 27 posicions en el r\xc3\xa0nquing mundial de llibertat d\'expressi\xc3\xb3. Concretament passava del 5\xc3\xa8 lloc al 32\xc3\xa8. L\'organitzaci\xc3\xb3 apuntava que Andorra era el pa\xc3\xads que m\xc3\xa9s r\xc3\xa0pid havia caigut en l\'any 2014, ja que el pa\xc3\xads "paga el preu de la falta d\'independ\xc3\xa8ncia dels mitjans de comunicaci\xc3\xb3 davant els poders econ\xc3\xb2mic, pol\xc3\xadtic i religi\xc3\xb3s".\n_START_SECTION_\nAfer de les escoltes il\xc2\xb7legals\n_START_PARAGRAPH_\nL\'any 2012 va sortir a la llum el cas de les escoltes policials il\xc2\xb7legals. Segons publicava la premsa, caps de la policia podien escoltar converses a demanda. La investigaci\xc3\xb3 feta a posteriori ha perm\xc3\xa8s destapar un afer que semblaria ser que va comen\xc3\xa7ar l\'any 1998. L\'any 1998, al final de la legislatura de Marc Forn\xc3\xa9 i Moln\xc3\xa9, quan van entrar en servei les actuals instal\xc2\xb7lacions de la policia a la carretera de l\xe2\x80\x99Obac, es va posar en marxa un sistema de comunicacions que gravava totes les trucades que rebia la sala d\xe2\x80\x99informaci\xc3\xb3 i comandament (SIC). Poc despr\xc3\xa9s es va establir un segon mecanisme que permetia que els principals comandaments (director, directors adjunts, oficials i sotsoficials) poguessin enregistrar les converses a la demanda. Aix\xc3\xb2 \xc3\xa9s, quan per motius professionals o de seguretat ho creien convenient. Inicialment, ning\xc3\xba no sabia que es pogu\xc3\xa9s ampliar el cercle d\xe2\x80\x99escoltats. I, menys encara, que les converses es gravessin de forma continuada. Fins al 12 de maig del 2010, coincidint en escenari de campanya electoral. Aquell dia, un t\xc3\xa8cnic inform\xc3\xa0tic del cos que pretenia elaborar un croquis de les comunicacions de l\xe2\x80\x99edifici va descobrir algunes connexions que no hi havien de ser._NEWLINE_La descoberta es va posar en coneixement del secretari d\xe2\x80\x99Estat d\xe2\x80\x99Interior de llavors, Bruno Bartolom\xc3\xa9, i tot plegat va comportar l\xe2\x80\x99elaboraci\xc3\xb3 d\xe2\x80\x99un informe per part del director del cos que va donar peu, el 8 de juliol d\xe2\x80\x99aquell mateix any, que la Batllia obr\xc3\xads dilig\xc3\xa8ncies pr\xc3\xa8vies contra persona desconeguda per intercepci\xc3\xb3 de comunicacions. I que la fiscalia deman\xc3\xa9s diferents proves davant d\xe2\x80\x99un fet que podia constituir un delicte major d\xe2\x80\x99escoltes il\xc2\xb7legals, que pot suposar penes de pres\xc3\xb3 de fins a cinc anys i inhabilitaci\xc3\xb3 de la condici\xc3\xb3 de funcionari. Albert Pintat, cap de govern durant el per\xc3\xadode de 2005-2009, declarava per la premsa estar sorpr\xc3\xa8s i de no saber-ne res. Llavors el nou ministre Xavier Espot de DA va rellevar de les seves funcions el director i el director adjunt del Cos de Policia, Joan Ramon Peralba i Pere Gispert. Per\xc3\xb2 mentre encara s\'estava desenvolupament el proc\xc3\xa9s per les escoltes, l\'any 2014 el govern havia procedit a amagar entre el pressupost per a l\'any seg\xc3\xbcent la compra d\'un altre aparell d\'escoles, m\xc3\xa9s sofisticat. Jaume Bartumeu, del partit Socialdemocr\xc3\xa0cia i Progr\xc3\xa9s, va convocar la premsa per fer-li part de la seva negativa a aprovar el pressupost de l\'estat de l\'any seg\xc3\xbcent. Segons argumentava, havia presentat 11 esmenes parcials de les quals va destacar la supressi\xc3\xb3 de la compra d\'un nou aparell d\'escoltes telef\xc3\xb2niques per a la Policia. I va insistir que \xc2\xabla compra est\xc3\xa0 recollida en les fitxes d\'inversi\xc3\xb3, per\xc3\xb2 no hi ha prou informaci\xc3\xb3\xc2\xbb, i va afegir que \xc2\xabentenem que es pressuposten m\xc3\xa9s de 800.000 euros per a l\'any que ve i gaireb\xc3\xa9 600.000 per als exercicis seg\xc3\xbcents per aquest concepte\xc2\xbb. Bartumeu va concloure amb suspici\xc3\xb3 que \xc2\xabel Govern es vol gastar 2,5 milions d\'euros en un aparell que pot posar en perill els drets i llibertats de les persones recollits en la Constituci\xc3\xb3\xc2\xbb._NEWLINE_La policia d\'Andorra va informar que no estava al corrent d\'aquesta m\xc3\xa0quina d\'escoltes telef\xc3\xb2niques. Tot i la pol\xc3\xa8mica, DA va aprovar el pressupost que inclo\xc3\xafa la compra de l\'aparell d\'escoles perqu\xc3\xa8 tenia majoria absoluta per fer-ho. Xavier Espot, ministre de l\'Interior, va argumentar que s\'havia de comprar perqu\xc3\xa8 cal "actualitza el nou programari per adaptar-nos a l\'evoluci\xc3\xb3 de les TIC... el fet \xc3\xa9s que si no procedim a aquesta actualitzaci\xc3\xb3... amb l\'arribada del 4G... la majoria de les investigacions que es duen a terme per tr\xc3\xa0fic de drogues o xarxes de criminalitat... no es podran perseguir". Va qualificar les declaracions de Jaume Bartumeu de "desfortunades" precisant que no es tractava d\'una partida "oculta" sin\xc3\xb3 d\'un nom de nomenclatura i que, en aquest sentit, no es pot fer comparacions amb el proc\xc3\xa9s judicial de les escoles policials. Jaume Bartumeu, que va votar en contra del pressupost, deia que "ho expliquen" aix\xc3\xad "perqu\xc3\xa8 els han descobert... si no haurien mirat de passar-hi de puntetes i ni parlar-ne, que \xc3\xa9s el que havien fet fins ara...". Aix\xc3\xad, conclo\xc3\xafa que "no ho expliquen pel 3G, 4G o 27G", sin\xc3\xb3 perqu\xc3\xa8 "els han descobert". David Rios, del partit Socialdem\xc3\xb2crata que va votar a favor, en canvi, va argumentar que "entenem que aquestes m\xc3\xa0quines s\xc3\xb3n cares... que la tecnologia evoluciona molt r\xc3\xa0pid i per tant s\'ha d\'anar actualitzant..." per\xc3\xb2 rectificava el tir deien que "si no hi ha regulaci\xc3\xb3 espec\xc3\xadfica per a l\'\xc3\xbas d\'aquesta m\xc3\xa0quina, pot provocar vulneraci\xc3\xb3 de drets". El cas, per\xc3\xb2, \xc3\xa9s que el partit va votar-hi tot sabent que la llei no existeix, ni havent-ne proposat una, fent que el Govern adquir\xc3\xads finalment la m\xc3\xa0quina d\'escoltes. Mentrestant sortia a la premsa que, segons les investigacions, existeix una l\xc3\xadnia telef\xc3\xb2nica que enlla\xc3\xa7a directament amb el servei secret espanyol (CNI). En el sumari hi consta la demanda que en el seu dia hauria fet l\'exdirector de la policia Joan Ramon Peralba a Andorra Telecom de la instal\xc2\xb7laci\xc3\xb3 d\'algunes l\xc3\xadnies telef\xc3\xb2niques no haguessin de passar per la centraleta. Tamb\xc3\xa9 hi consta que entre les l\xc3\xadnies sotmeses a un presumpte control hi hagu\xc3\xa9s la del despatx on treballaven els advocats quan han d\'acudir a les instal\xc2\xb7lacions policials per assistir algun pres. Segons informava la premsa, l\'exist\xc3\xa8ncia d\'aquestes l\xc3\xadnies havien estat autoritzades pel mateix govern d\'Antoni Mart\xc3\xad.\n_START_SECTION_\nAgressi\xc3\xb3 a un jove jueu\n_START_PARAGRAPH_\nUn jove andorr\xc3\xa0 de fe jueva va ser apallissat a l\'abril del 2014 en un local d\'oci nocturn a la Massana perqu\xc3\xa8 era jueu. El fet va ser not\xc3\xadcia a la premsa espanyola i catalana des d\'on es va vincular l\'agressi\xc3\xb3 a grups neonazis de Madrid. Concretament, el Moviment contra la Intoler\xc3\xa0ncia, una organitzaci\xc3\xb3 antiracista, humanit\xc3\xa0ria i pacifista espanyola, vinculava els agressors a moviments neonazis relacionats amb clubs de futbol de Madrid. El pare del jove andorr\xc3\xa0 va declarar que recorreria a la just\xc3\xadcia perqu\xc3\xa8 els agressors del seu fill "paguin" pels fets econ\xc3\xb2micament, amb pres\xc3\xb3 o amb l\'expulsi\xc3\xb3 del pa\xc3\xads. L\'home va indicar que per les reiterades al\xc2\xb7lusions a Hitler i a les "coses bones" que segons els agressors hauria fet, el motiu de la pallissa t\xc3\xa9 un rerefons xen\xc3\xb2fob que va m\xc3\xa9s enll\xc3\xa0 d\'una baralla a la sortida d\'una discoteca. La policia, per\xc3\xb2, no va confirmar aquest extrem. La comunitat jueva d\'Andorra va emetre un comunicat en qu\xc3\xa8 condemnava l\'agressi\xc3\xb3 i expressava estar-se a l\'espera que les mesures preses fossin "fermes i contundents". Responia aix\xc3\xad a la preocupaci\xc3\xb3 emesa des del govern d\'Israel pel cas. L\xe2\x80\x99ambaixador d\xe2\x80\x99Israel, Alon Bar, va voler donar mostres de suport al jove jueu a m\xc3\xa9s de preocupar-se per l\'ocorregut. Jaume Bartumeu, per la seva banda, va demanar en un article d\'opini\xc3\xb3 que les institucions del principat d\'Andorra condemnessin amb contund\xc3\xa8ncia l\'agressi\xc3\xb3 p\xc3\xbablicament. El partit Verds d\'Andorra es va sumar a la reclama de Bartumeu i van comunicar a la premsa el seu enuig per all\xc3\xb2 ocorregut. Cap a finals d\'any del 2014 la mort d\'un jove del Frente Atl\xc3\xa9tico van generar pol\xc3\xa8mica a Espanya per la permissivitat d\'alguns equips de futbol d\'acceptar grups d\'extrema dreta o esquerra, fent que el futbol es converteixi en un camp de batalla en lloc d\'una pr\xc3\xa0ctica esportiva. El jove va ser llan\xc3\xa7at a l\'aigua despr\xc3\xa9s d\'haver estat apallissat a la sortida d\'un partit que es va celebrar en territori espanyol.\n_START_SECTION_\nCampanya de l\'Heliport al Patapou\n_START_PARAGRAPH_\nL\'any 2012 va ser l\'any de l\'Heliport al roc del Patapou (Andorra la Vella). La proposta de construir un Heliport al Patapou per part de DA no va agradar al Com\xc3\xba de la Capital aix\xc3\xad com a ciutadans de la mateixa que van iniciar una forta campanya sota l\'esl\xc3\xb2gan \xe2\x80\x9cNo a l\'Heliport del Patapou\xe2\x80\x9d considerant que era una perill per a la seguretat p\xc3\xbablica. El com\xc3\xba d\'Andorra la Vella veia en el projecte la intromissi\xc3\xb3 en les compet\xc3\xa8ncies pr\xc3\xb2pies de la capital, a m\xc3\xa9s d\'argumentar que la concessi\xc3\xb3 es va fer sense consultar. Rosa Ferrer, c\xc3\xb2nsol de la parr\xc3\xb2quia, i la plataforma que va aplegar m\xc3\xa9s de 200 persones en les reunions, es van mostrar decidits a "anirem a totes". La recollida de signatura va acabar als tribunals i finalment aquests van estimar que el projecte era inviable perqu\xc3\xa8 els informes que se\'n van derivar alertaven de riscs naturals. La plataforma anti-heliport es va felicitar de la feina feta. Amb tot, l\'oposici\xc3\xb3 (PS) va exigir al govern la publicaci\xc3\xb3 del cost de la ubicaci\xc3\xb3 d\'una infraestructura que considera "se sabia que hi havia alternatives molt millors\xc2\xbb acusant el govern de "mala planificaci\xc3\xb3 o la mala gesti\xc3\xb3" i afegint que el poble havia de saber quant havia costat aquesta hist\xc3\xb2ria que finalment no havia portat a res, sin\xc3\xb3 a despeses.\n_START_SECTION_\nEls braus de la festa major d\'Encamp\n_START_PARAGRAPH_\nL\'any 2013 el grup responsable d\'organitzar la festa major de la parr\xc3\xb2quia d\'Encamp va tenir la idea de celebrar una correguda de braus en una pla\xc3\xa7a instal\xc2\xb7lada per l\'ocasi\xc3\xb3. Tot i la massiva participaci\xc3\xb3, la idea va engendrar al pa\xc3\xads pol\xc3\xa8mica, ja que legalment est\xc3\xa0 prohibit maltractar animals. El govern va autoritzar tot i aix\xc3\xad la manifestaci\xc3\xb3. Les associacions animalistes d\'Andorra, Laika i Apapma, van denunciar la situaci\xc3\xb3 i els partits de l\'oposici\xc3\xb3 van criticar durament el Com\xc3\xba d\'Encamp. El govern, per la seva banda, va enviar el Departament d\'Agricultura per controlar que no es vex\xc3\xa9s cap animal. Malgrat aix\xc3\xb2, les associacions van presentar den\xc3\xbancia perqu\xc3\xa8 segons afirmaven les imatges parlaven per elles mateixes i era, en aquest sentit, evident que s\'havia vulnerat la Llei de tinen\xc3\xa7a i protecci\xc3\xb3 d\'animals. La pol\xc3\xa8mica generada per la proposici\xc3\xb3 i autoritzaci\xc3\xb3 posterior de govern va portar el Diari d\'Andorra a preguntar als seus lectors si "s\'ha de prohibir la celebraci\xc3\xb3 de vaquilles a Andorra?". El 65,6% va respondre que s\xc3\xad que era partidari a la prohibici\xc3\xb3 en contra d\'un 34,4% no favorable. Per\xc3\xb2 aquesta pol\xc3\xa8mica no va ser pas l\'\xc3\xbanica relacionada amb festejos taurins. L\'any 2011 una associaci\xc3\xb3 catalana animalista va presentar una col\xc2\xb7lecta de signatures per prohibir l\'exhibici\xc3\xb3 d\'aquestes manifestacions a Catalunya. Un cop m\xc3\xa9s la proposici\xc3\xb3 va generar pol\xc3\xa8mica i aix\xc3\xb2 va tenir repercussions a Andorra. Un grup d\'empresaris andorrans van tenir la idea de tornar a obrir una pla\xc3\xa7a de toros el 2011, aquest cop a Santa Coloma, aprofitant la prohibici\xc3\xb3 catalana. Deien que el projecte estava avan\xc3\xa7at i que ja es negociava amb adeptes espanyols. Segons els empresaris la intenci\xc3\xb3 era explotar un negoci que genera molts diners. Tot i la iniciativa, era dif\xc3\xadcil que la pla\xc3\xa7a prosper\xc3\xa9s perqu\xc3\xa8 la llei no ho permet. Aix\xc3\xad i tot, l\'associaci\xc3\xb3 animalista AnimaNaturalis denuncia que a llei andorrana de protecci\xc3\xb3 animal \xc3\xa9s "laxa i ambigua" i que es feia doncs dif\xc3\xadcil denunciar la "festa taurina" que va donar-se a Encamp. El partit Verds d\'Andorra i el partit Socialdem\xc3\xb2crata van criticar el com\xc3\xba d\'Encamp considerant que no hi havia control sobre la Comissi\xc3\xb3 de Festes i acusant-los de no atendre als desitjos de la poblaci\xc3\xb3 per\xc3\xb2 a interessos propis. En aquest sentit lamentaven que "\xc3\xa9s un espectacle que no cal", l\'acte "defuig de la tradici\xc3\xb3", "hi haur\xc3\xa0 patiment" i ja en les festes d\'anys anteriors hi ha hagut bromes hom\xc3\xb2fobes.'